ROMÂNIA 

JUDEŢUL PRAHOVA 

ORAŞ BOLDEŞTI-SCĂENI

CONSILIUL LOCAL

H O T Ă R Â R E

- privind interzicerea desfășurării activităților de jocuri de noroc în locații fizice pe raza orașului Boldeşti-Scăeni

Analizând proiectul de hotărâre înregistrat sub nr.23/5.03.2026 privind interzicerea desfășurării activităților de jocuri de noroc în locații fizice pe raza orașului Boldeşti-Scăeni, inițiat de primarul orașului Boldești-Scăeni;


Având în vedere:

-referatul de inițiere nr.3310/3.03.2026, întocmit de arhitectul șef al orașului;
- referatul de aprobare nr.3435/5.03.2026; 

-raportul de specialitate întocmit de compartimentului de resort, înregistrat sub nr.5820/15.04.2026;

- dispoziţiile art. 18¹ alin. (1) din OUG nr. 77/2009 privind organizarea și exploatarea jocurilor de noroc, cu modificările şi completările ulterioare;
- avizul secretarului general, înregistrat sub nr.8240/20.05.2026;

- avizul comisiei de specialitate nr. 3 – Comisia juridică şi de disciplină, organizare proprie şi a aparatului de specialitate al primarului, ale instituţiilor publice de interes local şi ale societăţilor şi regiilor autonome de interes local,

În temeiul prevederilor art. 129, alin. (2), lit. d) şi alin. (7), art. 139 alin. (1) şi art. 196 alin. (1) lit. a) din OUG nr. 57/2019 privind Codul administrativ, cu modificările și completările ulterioare,

Consiliul Local al oraşului Boldeşti-Scăeni, întrunit în şedinţă publică ordinară în data de 26.05.2026, adoptă prezenta hotărâre:


Art.1. Pe teritoriul orașului Boldești-Scăeni se interzice desfășurarea în locații fizice a activităților de jocuri de noroc.


Art.2. (1) Pentru operatorii economici care, la data intrării în vigoare a prezentei hotărâri, dețin autorizație de exploatare valabilă de la Comitetul de Supraveghere al Oficiului Național pentru Jocuri de Noroc pentru locații situate pe raza orașului Boldești-Scăeni, interdicția prevăzută la art. 1 se aplică de la data expirării perioadei de autorizare aferente fiecărei locații. 

           (2) În perioada prevăzută la alin. (1), operatorii existenți au obligația de a respecta toate condițiile legale aplicabile și de a comunica Primarului orașului Boldești-Scăeni, prin registratura (inclusiv prin mijloace electronice), în termen de 24 de ore, orice act/măsură a Oficiului Național pentru Jocuri de Noroc privind suspendarea/retragerea autorizației/licenței ori sistarea/încetarea activității.

Art.3.  Primarul orașului Boldești-Scăeni, prin aparatul de specialitate, va duce la îndeplinire prevederile prezentei hotărâri.
Art.4. Prezenta hotărâre se comunică  Serviciului urbanism, amenajarea teritoriului, achiziții publice, cadastru, control comercial, transport local și informatică și se aduce la cunoștință publică pe pagina de internet boldesti-scaeni.ro, în secțiunea Monitorul Oficial Local.

